
Rīgā 2024. gada 27. februārī (prot. Nr. 9 4. §)
Jaunsardzes centra nolikums
Izdoti saskaņā ar Valsts pārvaldes iekārtas likuma 16. panta pirmo daļu
I. Vispārīgie jautājumi
· 1. Jaunsardzes centrs (turpmāk – centrs) ir aizsardzības ministra pakļautībā esoša tiešās pārvaldes iestāde. Aizsardzības ministrs centra pakļautību īsteno ar Aizsardzības ministrijas starpniecību.
· 2. Centra darbības mērķis ir veicināt Latvijas jaunatnes iesaisti visaptverošā valsts aizsardzībā un izpratni par to.
II. Centra kompetence, funkcijas, uzdevumi un tiesības
· 3. Centra kompetencē ir Valsts aizsardzības mācības un Jaunsardzes likumā, kā arī citos normatīvajos aktos noteikto tiesību īstenošana, kā arī pienākumu un funkciju pildīšana, īstenojot valsts aizsardzības mācības un jaunsargu interešu izglītības programmu.
· 4. Centram papildus Valsts aizsardzības mācības un Jaunsardzes likumā noteiktajām funkcijām ir vēl šādas funkcijas:
· 4.1. veikt jaunatnes valstisko audzināšanu, attīstīt līderību un saliedētību;
· 4.2. veicināt jaunatnes veselīgu dzīvesveidu un fizisko sagatavotību;
· 4.3. sadarboties ar valsts un pašvaldību iestādēm, īstenojot valsts aizsardzības mācības un organizējot Jaunsardzes kustību.
· 5. Lai nodrošinātu funkciju izpildi, centrs veic šādus uzdevumus:
· 5.1. īsteno valsts aizsardzības mācību;
· 5.2. īsteno jaunsargu interešu izglītības programmu;
· 5.3. sagatavo metodiskos un informatīvos materiālus, kā arī mācību literatūru valsts aizsardzības mācībai un jaunsargu interešu izglītības programmai;
· 5.4. organizē informatīvi izglītojošus un citus pasākumus, iesaistot jauniešus Jaunsardzes kustībā;
· 5.5. organizē nometnes valsts aizsardzības mācības un interešu izglītības programmas ietvaros iegūto zināšanu praktiskai nostiprināšanai;
· 5.6. nodrošina efektīvu centra darbību un resursu pārvaldību, tai skaitā:
· 5.6.1. plāno centra darbībai nepieciešamo finansējumu;
· 5.6.2. sniedz pārskatus par piešķirto valsts budžeta līdzekļu tiesisku, efektīvu un lietderīgu izmantošanu atbilstoši piešķīruma mērķiem;
· 5.6.3. sniedz pārskatus un ziņojumus par centram noteikto uzdevumu izpildi un sasniegtajiem darbības rezultātiem;
· 5.6.4. nodrošina centra darbinieku kvalifikācijas celšanu;
· 5.6.5. atbilstoši kompetencei sniedz priekšlikumus par jaunu normatīvo aktu izdošanu vai nepieciešamajiem grozījumiem spēkā esošajos normatīvajos aktos;
· 5.6.6. īsteno starptautisko sadarbību un piedalās starptautiskajās programmās un projektos;
· 5.6.7. plāno un veic publiskos iepirkumus atbilstoši piešķirtajiem finanšu līdzekļiem;
· 5.7. veic citus normatīvajos aktos noteiktos uzdevumus.
· 6. Centram ir šādas tiesības:
· 6.1. ārējos normatīvajos aktos noteiktajos gadījumos pieprasīt un saņemt no valsts un pašvaldību iestādēm, kā arī pieprasīt no privātpersonām centra funkciju un uzdevumu izpildei nepieciešamo informāciju;
· 6.2. nodrošinot funkciju un uzdevumu izpildi, rīkoties ar piešķirtajiem valsts budžeta līdzekļiem;
· 6.3. normatīvajos aktos noteiktajā kārtībā izdot administratīvos aktus;
· 6.4. veidot teritoriālās struktūrvienības;
· 6.5. veidot ekspertu grupas, konsultatīvās padomes un darba grupas, kā arī izstrādāt tiesību aktu projektus centra kompetencē esošo uzdevumu veikšanai.
III. Centra struktūra un amatpersonu kompetence
· 7. Centra darbu vada centra direktors. Centra direktors veic Valsts pārvaldes iekārtas likumā noteiktās tiešās pārvaldes iestādes vadītāja funkcijas. Centra direktoru ieceļ amatā un atbrīvo no amata aizsardzības ministrs.
· 8. Centra direktoram var būt vietnieki, kuru kompetenci nosaka centra direktors.
· 9. Centram ir šādas struktūrvienības:
· 9.1. departaments;
· 9.2. nodaļa;
· 9.3. novada pārvalde.
· 10. Centra struktūrvienības pakļautību, veicamos uzdevumus un tās funkcijas nosaka attiecīgās struktūrvienības reglamentā.
IV. Centra darbības tiesiskuma nodrošināšana un pārskati par centra darbību
· 11. Centra darbības tiesiskumu nodrošina centra direktors. Centra direktors ir atbildīgs par pārvaldes lēmumu pārbaudes sistēmas izveidošanu un darbību.
· 12. Centra izdotos administratīvos aktus un faktisko rīcību var apstrīdēt Aizsardzības ministrijā.
· 13. Centra direktors normatīvajos aktos noteiktajā kārtībā sagatavo pārskatus par centra darbības rezultātiem un budžeta līdzekļu izlietojumu.
V. Noslēguma jautājums
· 14. Atzīt par spēku zaudējušiem Ministru kabineta 2009. gada 15. decembra noteikumus Nr. 1419 "Jaunsardzes centra nolikums" (Latvijas Vēstnesis, 2009, 200. nr.; 2014, 210. nr.; 2015, 152., 252. nr.; 2018, 64. nr.; 2019, 124. nr.; 2021, 69. nr.).

